Egyedül a KFC étterem maradt nyitva kedden délután a Corvin Plazában üzemelő tucatnyi vendéglátóhely közül – értesült a hvg.hu a helyszínről.

A Nemzeti Élelmiszerlánc-biztonsági Hivatal (Nébih) az ügyről a hvg.hu-nak azt a tájékoztatást adta, hogy az érintett bevásárlóközpontban az első fokon ellenőrző hatóság rovarszennyezettséget észlelt, emiatt az épület üzemeltetője haladéktalanul vállalta, hogy saját hatáskörben felfüggeszti a vendéglátó üzletek működését a rovarfertőzöttség elhárításáig.

A Corvin Plaza a maga részéről azt a tájékoztatást adta, hogy a takarításhoz, amelyet a vendéglátóhelyek kedden elkezdtek, az üzletközpont vezetése minden segítséget megad, és a tervek szerint a helyek szerdán délelőtt a szokásos időben kinyitnak, egyúttal a hatóság le is ellenőrzi őket.

A hvg.hu-nak a helyszínen több büfés is azt mondta, a vendéglátóhelyek maguk dönthették el, hogy bezárnak-e vagy sem, ezért maradhatott nyitva egy közülük.

Nagyon szerettük volna tudni, hogy a rovarfertőzöttség az országot elárasztó poloskákat jelenti-e, de erre sajnos egyik féltől sem kaptunk választ.